ჯუზეპე სინიორი
ჯუზეპე "ბეპე" სინიორი (იტალ. Giuseppe "Beppe" Signori [dʒuˈzɛppe siɲˈɲori]; დ. 17 თებერვალი, 1968) — ვეტერანი იტალიელი თავდამსხმელი, ერთ-ერთი ყველაზე შედეგიანი სერია A-ს ისტორიაში. განსაკუთრებული პოპულარობა მოიპოვა ლაციოში და ბოლონიაში თამაშით. ჯუზეპე სინიორი სამჯერ გახდა ჩემპიონატის საუკეთესო ბომბარდირი, თუმცა ამის პარალელურად ვერცერთი გუნდური ტიტულის მოპოვება ვერ შეძლო საკლუბო დონეზე. ჯუზეპე იყო სწრაფი, ცაცია თავდამსხმელი, მეტად ნაყოფიერი გამტანი ძლიერი და ზუსტი დარტყმებით. კარიერის დასაწყისში ის უფრო მეტად თამაშობდა, როგორც მარცხენა გარემარბი, რამაც მისი ტექნიკური მონაცემებისა და პასის კულტურის განვითარებაში დიდი როლი ითამაშა. ის ასევე იყო 11 მეტრიანი საჯარიმო დარტყმების ერთ-ერთი საუკეთესო შემსრულებელი იტალიის ფეხბურთის ისტორიაში, ერთ-ერთი პირველი და იშვიათი ფეხბურთელი ვინც პენალტებს გამორბენის გარეშე ასრულებდა. მიუხედავად იმისა, რომ ეროვნულ ჩემპიონატში უკონკურენტო თავდამსხმელი იყო, ჯუზეპე იტალიის ნაკრების შეუცვლელი წევრად მაინც ვერ იქცა. მან ეროვნულ გუნდში 28 მატჩი ჩაატარა და შვიდი გოლი გაიტანა, ის ეხმარებოდა ეროვნულ გუნდს 1994 წლის მსოფლიო ჩემპიონატზე, სადაც სკუადრა აძურამ ფინალს უწია, თუმცა იქ პენალტების სერიით ბრაზილიელებთან დამარცხდნენ და ვერცხლის მედლებს დასჯერდნენ.